આવતી કાલે ઝારખંડની રાજધાની રાંચીમાં ભારત અને શ્રીલંકા વચ્ચે બીજી ટી-૨૦ મેચ રમાશે. શ્રીલંકાની ટીમ પહેલી મેચમાં ભારતને પાંચ વિકેટે હરાવીને ત્રણ મેચની શ્રેણીમાં ૧-૦થી આગળ ચાલી રહે છે. આ સ્થિતિમાં ભારતને શ્રેણી જીવંત રાખવા માટે આવતી કાલની મેચ કોઈ પણ સંજોગોમાં જીતવી જ પડશે. ઝારખંડ સ્ટેટ ક્રિકેટ એસોસિયેશનના અધ્યક્ષ અમિતાભ ચૌધરીએ જણાવ્યું છે કે રાંચીના સ્ટેડિયમની ૧૧,૦૦૦થી વધુ ટિકિટ વેચાઈ ચૂકી છે. સ્ટેડિયમની ક્ષમતા ૩૯,૦૦૦ દર્શકોની છે અને મને સંપૂર્ણ વિશ્વાસ છે કે મેચના દિવસે સ્ટેડિયમ દર્શકોથી ખીચાખચ ભરાઈ જશે.